S-36/2017

Mál þetta, sem dómtekið var 11. síðasta mánaðar, var höfðað með ákæru útgefinni af lögreglustjóranum á höfuðborgarsvæðinu 24. janúar síðastliðinn á hendur Ó-kk-þgf Þ-kk-þgf G-kk-þgf, kt. 000000-0000, nú til heimilis að Írabakka 24 í Reykjavík,

„I.

fyrir fíkniefnalagabrot, með því að hafa miðvikudaginn 30. nóvember 2016, inni á Sólbaðsstofunni Spönginni í Reykjavík, haft í vörslum sínum 0,93 g af amfetamíni, sem ákærði framvísaði til lögreglu. [...]

Telst þetta varða við 4., sbr. 1. mgr. 2. gr., sbr. 5. gr. og 6. gr. laga nr. 65/1974.

II.

Fyrir eftirtalda þjófnaði:

1. Með því að hafa föstudaginn 30. september 2016 stolið Apple straumbreyti að söluverðmæti 16.795 kr. í verslun Elko í Lindum í Kópavogi. [...]

2. Með því að hafa laugardaginn 8. október 2016 stolið matvöru að samtals söluverðmæti 7.674 kr. í verslun Krónunnar að Nóatúni 17 í Reykjavík. [...]

3. Með því að hafa mánudaginn 19. desember 2016 stolið fatnaði að samtals söluverðmæti 19.760 kr. í verslun Hagkaups í Skeifunni í Reykjavík. [...]

Telst þetta varða við 244. gr. almennra hegningarlaga nr. 19/1940.

Þess er krafist að ákærði verði dæmdur til refsingar, greiðslu alls sakarkostnaðar og til að sæta upptöku á 0,93 g af amfetamíni samkvæmt heimild í 5. mgr. 6. gr. laga nr. 65/19[74] um ávana og fíkniefni.“

Mál nr. S-176/2017, sem höfðað var á hendur ákærða með ákæru útgefinni 11. síðasta mánaðar, var sameinað þessu máli með heimild í 1. mgr. 169. gr. laga um meðferð sakamála nr. 88/2008. Með þeirri ákæru var hann ákærður fyrir „[e]ftirtalda þjófnaði:

1. Með því að hafa miðvikudaginn 30. nóvember 2016, í Borgarholtsskóla að Mosavegi í Mosfellsbæ, stolið tösku sem innihélt Samsung snjallsíma, nethnetu, skólabækur, Skull Candy heyrnartól, tölvumús og Lenovo fartölvu auk þess sem hann stal þaðan Cintamani úlpu. [...]

2. Með því að hafa mánudaginn 19. desember 2016 stolið matvöru að samtals söluverðmæti 19.309 kr. í verslun Bónuss að Nýbýlavegi í Kópavogi. [...]

Í málinu gerir G-kvk-nf E-kvk-nf G-x-x, fyrir hönd Haga hf., kröfu um að ákærði greiði kr. 19.309 auk vaxta samkvæmt 1. mgr. 8. gr. vaxtalaga nr. 38/2001 frá 19. desember 2016 þar til mánuður er liðinn frá birtingu kröfunnar, en síðan dráttarvexti, sbr. 9. gr., sbr. 1. mgr. 6. gr. sömu laga frá þeim degi til greiðsludags.

3. Með því að hafa þriðjudaginn 3. janúar 2017 stolið Apple mús og lyklaborði að samtals söluverðmæti 27.359 kr. í verslun Elko í Skógarlind í Kópavogi. [...]

4. Með því að hafa þriðjudaginn 7. febrúar 2017 stolið þremur PS4 tölvuleikjum að samtals söluverðmæti 35.985 kr. í verslun Elko í Skeifunni í Reykjavík. [...]

5. Með því að hafa þriðjudaginn 14. febrúar 2017, í félagi við tvo óþekkta aðila, brotist inn í verslun 66° norður að Laugavegi 17 í Reykjavík, með því að brjóta rúðu í húsnæðinu, og stolið þaðan 5 úlpum að samtals söluverðmæti 438.700 kr. [...]

6. Með því að hafa miðvikudaginn 22. febrúar 2017 stolið farsíma úr afgreiðslunni á Arctic Comfort Hotel að Síðumúla 19 í Reykjavík. [...]

7. Með því að hafa miðvikudaginn 15. mars 2017 stolið úlpu að söluverðmæti 119.900 kr. í versluninni Nordic Store að Laugavegi 41 í Reykjavík. [...]

8. Með því að hafa sunnudaginn 19. mars 2017 brotist inn í verslunina Sportís að Mörkinni 6 í Reykjavík, með því að brjóta rúðu í húsnæðinu, og stolið þaðan 10 Canada Goose úlpum að samtals söluverðmæti kr. 585.250. [...]

9. Með því að hafa sunnudaginn 19. mars 2017 stolið tveimur úlpum að söluverðmæti 219.980 kr. í versluninni Nordic Store að Lækjargötu 2 í Reykjavík. [...]

Telst þetta varða við 244. gr. almennra hegningarlaga nr. 19/1940.

Þess er krafist að ákærði verði dæmdur til refsingar og greiðslu alls sakarkostnaðar.“

Um málsatvik er skírskotað til framangreindra ákæruskjala.

Ákærði hefur fyrir dómi skýlaust játað að hafa framið þau brot sem honum eru gefin að sök og var farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að gefinn hafði verið kostur á að tjá sig í stuttu máli um lagaatriði, ákvörðun viðurlaga og framangreinda bótakröfu.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þau brot sem honum eru gefin að sök, að því gættu að ekki verður glögglega ráðið hvert er verðmæti þeirra tíu úlpna sem um ræðir í 8. tölulið ákærunnar frá 11. síðasta mánaðar, en samkvæmt málsgögnum er verðmæti tólf úlpna 585.250 krónur og eru þær ekki allar jafn verðmætar. Brot ákærða þykja rétt heimfærð til refsiákvæða. Ákærði hefur því unnið sér til refsingar.

Ákærði krefst vægustu refsingar sem lög leyfa og gerir skipaður verjandi hans kröfu um þóknun sér til handa vegna starfa sinna á rannsóknarstigi og fyrir dómi. Þá krefst ákærði frávísunar framangreindrar bótakröfu. Að sögn hefur ákærði hafi skilað hluta þeirra muna sem hann stal í 6., 7., 8. og 9. tölulið ákærunnar frá 11. síðasta mánaðar. Ekki hafa verið bornar brigður á þá frásögn af hálfu ákæruvaldsins.

Til málsbóta horfir að ákærði hefur, hvort tveggja á rannsóknarstigi og fyrir dómi, gengist við brotum sínum, en á hinn bóginn er til þess að líta að brot ákærða í 5. tl. ákærunnar frá 11. síðasta mánaðar var unnið í félagi við aðra og að um nokkur brot og verðmæti er í máli þessu að tefla. Samkvæmt framlögðu sakavottorði ákærða, sem í dag er 21 árs, á hann að baki sakaferil sem nær aftur til ársins 2012 og hefur honum frá og með því ári í níu tilvikum verið gerð refsing, þar af í átta tilvikum vegna eftirgreindra auðgunarbrota. Með dómi 6. september 2012 var hann dæmdur í þriggja mánaða fangelsi, skilorðsbundið til tveggja ára, fyrir þjófnað og gripdeild. Honum var ekki gerð sérstök refsing er hann var sakfelldur fyrir þjófnað með dómi 18. desember sama ár, en um var að ræða hegningarauka við fyrri dóm. Með dómi 10. apríl 2013 var hann dæmdur í fimm mánaða fangelsi fyrir þjófnaðarbrot, en með þeim brotum rauf hann skilyrði fyrir frestun á fullnustu refsingar dómsins frá 6. september 2012 og var sá dómur dæmdur upp og ákærða dæmd refsing í einu lagi. Að því er hluta brota hans varðaði, var honum gerður hegningarauki við fyrri dóma. Framangreindir dómar sem ákærði hlaut á árunum 2012 og 2013, eru vegna brota sem hann framdi áður en að hann varð fullra átján ára. Með dómi 12. febrúar 2015 var hann dæmdur í níu mánaða fangelsi, skilorðsbundið til tveggja ára, fyrir líkamsárás, brot gegn lögum um ávana- og fíkniefni og gripdeild, en þau brot framdi ákærði eftir að hann varð fullra átján ára. Með brotunum rauf hann skilyrði fyrir frestun á fullnustu refsingar dómsins frá 10. apríl 2013 og var sá dómur dæmdur upp og ákærða dæmd refsing í einu lagi. Með dómi 10. september 2015 var hann sakfelldur fyrir brot gegn lögum um ávana- og fíkniefni og gerður hegningarauki við dóminn frá 12. febrúar sama ár, en ekki gerð sérstök refsing. Með dómi 12. apríl á síðasta ári var hann dæmdur í tólf mánaða fangelsi fyrir þjófnaðarbrot, hylmingu og brot gegn lögum um ávana- og fíkniefni, en með þeim brotum rauf hann skilyrði fyrir frestun á fullnustu refsingar dómsins frá 12. febrúar 2015 og var sá dómur dæmdur upp og ákærða dæmd refsing í einu lagi. Með dómi 26. september síðastliðinn var ákærði sakfelldur fyrir þjófnaðarbrot, tilraun til þjófnaða og nytjastuld, en ekki gerð sértök refsing. Um var að ræða hegningarauka við dóminn frá 12. apríl sama ár. Með dómi 30. nóvember síðastliðinn var hann sakfelldur fyrir þjófnaðarbrot og aftur gerður hegningarauki við dóminn frá 12. apríl á síðasta ári, en ekki gerð sértök refsing. Síðast var ákærði með dómi 18. janúar á þessu ári sakfelldur fyrir þjófnaðarbrot, en ekki gerð sérstök refsing. Það brot framdi ákærði 9. janúar 2016 og var því aftur um að ræða hegningarauka við dóminn frá 12. apríl það ár. Brot ákærða nú samkvæmt ákæruliðum II. 1. og II. 2 í ákærunni frá 24. janúar á þessu ári, framdi hann áður en dómurinn 30. nóvember síðastliðinn gekk og önnur brot samkvæmt þeirri ákæru og þremur fyrstu liðum ákærunnar frá 11. þessa mánaðar framdi hann eftir eftir uppsögu þess dóms, en fyrir þann tíma að dómurinn 18. janúar á þessu ári gekk, og er ákærða að þessu leyti nú gerður hegningarauki, sbr. 78. gr. almennra hegningarlaga. Önnur brot sem ákærði er nú sakfelldur fyrir, framdi hann í kjölfar uppsögu dómsins 18. janúar síðastliðinn. Eftir framansögðu, að teknu tilliti til 2. mgr. 70. gr. og 255. gr. almennra hegningarlaga, að gættri 1. mgr. 71. gr. þeirra laga og samkvæmt 77. gr. sömu laga, þykir refsing ákærða hæfilega ákveðin fangelsi í tíu mánuði, en að virtum sakaferli hans eru ekki efni til að binda þá refsingu skilorði.

Með vísan til 6. mgr. 5. gr. laga nr. 65/1974, skal ákærði sæta upptöku á haldlögðu fíkniefnum, eins og í dómsorði greinir.

Ákærði hefur fyrir dómi krafist frávísunar á framangreindri bótakröfu Haga hf. þar sem að þeim aðila sem geri bótakröfuna bresti til þess hæfi. Verði bótakröfunni ekki vísað frá dómi, kvaðst ákærði samþykkja kröfuna. Samkvæmt ákærunni frá 11. þessa mánaðar er umrædd krafa gerð af G-kvk-þgf E-kvk-þgf G-kvk-þgf, fyrir hönd Haga hf. og er þess krafist að ákærða verði gert að greiða 19.309 krónur auk vaxta. Sömu kröfu er að finna meðal gagna málsins og er hún þar sett fram með þeim hætti að „undirritaður F-kk-nf Á-kk-nf“ geri kröfuna, en fyrirsvarsmaður kröfuhafa er þar engu að síður tilgreind sem umrædd G-kvk-nf E-kvk-nf og ritar hún einnig undir kröfuna. Samkvæmt gögnum málsins er G-kvk-nf E-kvk-nf fjármálastjóri Haga hf. og verður hvorki séð að hún sé fyrirsvarsmaður kröfuhafa í skilningi 4. mgr. 17. gr. laga nr. 91/1991, né að hún hafi heimild til málsóknar fyrir hönd kröfuhafa á grundvelli 2. gr. laga nr. 77/1998. Því brast G-kvk-þgf E-kvk-þgf hæfi til þess að setja fram bótakröfu í málinu og ber því að vísa kröfunni frá dómi.

Með vísan til 1. mgr. 218. gr. laga um meðferð sakamála nr. 88/2008, er ákærði dæmdur til að greiða sakarkostnað málsins, sem er þóknun verjanda hans, S-kk-ef S-kk-ef héraðsdómslögmanns, á rannsóknarstigi og fyrir dómi, sem þykir hæfilega ákveðin 345.960 krónur, að meðtöldum virðisaukaskatti. Annan sakarkostnað leiddi ekki af meðferð málsins.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði Ó-kk-nf Þ-kk-nf G-kk-nf, sæti fangelsi í tíu mánuði.

Ákærði sæti upptöku á 0,93 g af amfetamíni, sem hald var lagt á.

Bótakröfu Haga hf. er vísað frá dómi.

Ákærði greiði 345.960 krónur í sakarkostnað, sem er þóknun verjanda hans fyrir dómi og á rannsóknarstigi, S-kk-ef S-kk-ef héraðsdómslögmanns.

H-kk-nf Þ-kk-nf